钦定古今图书集成/方舆汇编/边裔典/第110卷 > 《图书编》 > 《河套地广袤略》
## 钦定古今图书集成/方舆汇编/边裔典/第110卷 > 《图书编》 > 《河套地广袤略》

河套，东至山西偏头关地界，西至宁夏镇地界，东西
二千馀里，南自边墙，北至黄河，远者八九百里，六七
百里，近者二三百里，惟皇甫川稍近。川南焦家坪两
岸夹山，冰先合后泮，及娘娘滩、羊圈子渡口，交冬冰
坚，故虏率其众，或自坪，或滩，或渡口以入套。《元史·河
源附录》：“朱思本曰：‘自洮水与河合，又东北流过达且’”
地，凡八百馀里。过丰州两受降城，折而东流，过达旦
地，古天德军中受降城、东受降城，凡七百馀里。折而
正南流，过大同路，又西南入陕西榆林卫境。然河源
东北流，所历皆西蕃地，至兰州凡四千五百馀里，始
入中国。又东北自宁夏过达旦地，凡二千五百馀里，
始入河东境内也。